โรงแรมเจ๊งหนัก
โรงแรมเจ๊งระนาว เหตุการณ์เผาบ้านเผาเมืองไตรมาส 2 &#8220;รอยัลออคิด&#8221; ขาดทุนเฉียด 100 ล้าน แชงกรีลา ขาดทุน 71ล้านบาท
10 ส.ค. 2554

โรงแรมเจ๊งระนาว เหตุการณ์เผาบ้านเผาเมืองไตรมาส 2 “รอยัลออคิด” ขาดทุนเฉียด 100 ล้าน แชงกรีลา ขาดทุน 71ล้านบาท
บริษัท โรงแรมรอยัล ออคิด (ประเทศไทย) หรือ ROH เปิดผลงานไตรมาส 2 ปีนี้ ขาดทุนสุทธิ 99.42 ล้านบาท คิดเป็นขาดทุนหุ้นละ 1.06 บาท พลิกจากกำไรสุทธิ 13.98 ล้านบาทในไตรมาสแรก ซึ่งรวมทั้ง 6 เดือนแรกปีนี้ ขาดทุนสุทธิ 85.44 ล้านบาท หรือเท่ากับ 0.91 ล้านบาท 
บริษัทขาดทุนหนักเนื่องจากรายได้รวมลดลง 14.33% เหลือ 87 ล้านบาท เป็นผลมาจากสถานการณ์ทางการเมืองในกรุงเทพฯ ตั้งแต่เดือน มี.ค.พ.ค.ที่ผ่านมา ส่งผลต่ออัตราการเข้าพักที่ลดลงและการปรับปรุงห้องพักแขกและระเบียงริมน้ำซึ่งเสร็จเรียบร้อยเมื่อต้นปี 2553 ทำให้ค่าเสื่อมราคาเพิ่มขึ้น 101% เป็น 57.5 ล้านบาท 
ทั้งนี้ในปี 2552 บริษัทประสบปัญหาขาดทุนทั้งสิ้น 114 ล้านบาท เพราะธุรกิจโรงแรมได้รับผลกระทบจากวิกฤตการเงินโลก และการระบาดของไข้หวัดใหญ่สายพันธุ์ใหม่ 2009 ขณะที่ปี 2551บริษัทมีกำไรสุทธิ 214 ล้านบาท
ด้านบริษัท แชงกรีลา โฮเต็ล (SHANG) ก็ขาดทุนหนัก 71.56 ล้านบาท หรือเท่ากับ 0.55 บาทในไตรมาส 2 พลิกจากไตรมาสแรกมีกำไรสุทธิ 39.94 ล้านบาท ส่งผลให้ 6 เดือนแรกขาดทุนสุทธิ 31.68 ล้านบาท เนื่องจากโรงแรมแชงกรีลา กรุงเทพฯ ขาดทุนเพิ่มขึ้น 13.39 ล้านบาท และโรงแรมแชงกรีลา เชียงใหม่ขาดทุนเพิ่มขึ้น 2.18 ล้านบาท
สำหรับธุรกิจเกี่ยวกับรถยนต์ก็เติบโตก้าวกระโดดตามคาด บริษัท สมบูรณ์ แอ๊ดวานซ์ เทคโนโลยี (SAT) กำไรสุทธิ 177.89 ล้านบาท หรือเท่ากับ 0.59 บาท เและรวม 6 เดือนแรกกำไรสุทธิ 380 ล้านบาท หรือ 1.27 บาทต่อหุ้น เทียบกับกำไรสุทธิจำนวน 26 ล้านบาท 
นายคาลิค มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง (PSL) กล่าวว่า อุตสาหกรรมเดินเรือครึ่งปีหลังมีแนวโน้มทรงตัวจากครึ่งปีแรก หลังดัชนีค่าระวางเรือ BDI ในไตรมาส 3 ปรับลดลง และจีนมีความต้องการขนส่งสินค้าประเภทสินแร่เหล็กและถ่านหินลดลงตั้งแต่ทางการจีนออกมาตรการควบคุมสินเชื่ออสังหาริมทรัพย์ แต่ไตรมาส 4 น่าจะดีขึ้นจากการฟื้นตัวของเศรษฐกิจโลก 
“ปีนี้บริษัทยังเป้าหมายรายได้เฉลี่ยต่อวันต่อลำที่ 1.25 หมื่นเหรียญสหรัฐ แม้ครึ่งปีแรกจะอยู่ที่เฉลี่ย 1.21 หมื่นเหรียญสหรัฐก็ตาม” นายคาลิด กล่าว
ขณะนี้ใกล้ถึงจุดที่บริษัทจะพิจารณาซื้อเรือมือสองเพิ่มอีก 23 ลำแล้ว เพื่อมาทดแทนเรือเก่าที่บริษัทได้ปลดระวางไป 25 ลำ เนื่องจากราคาเรือได้ปรับตัวลงมากว่า 10% เทียบจากราคาสูงสุดเมื่อเดือน ก.ค.ที่ผ่านมา 
บริษัทคาดว่าจะมีจำนวนเรือครบ 65 ลำ อายุเฉลี่ยของเรือเป็นเลขหลักเดียว และมีขนาดระวางบรรทุกเฉลี่ยประมาณ 3 หมื่นเดดเวดตัน ในปี 2556
นายวรพันธ์ ช้อนทอง กรรมการ บริษัท ซิโนไทย เอ็นจีเนียริ่งแอนด์คอนสตรัคชั่น (STEC) กล่าวว่า ในไตรมาส 2 บริษัทมีกำไรสุทธิ 95.32 ล้านบาท กำไรต่อหุ้น 0.08 บาทเพิ่มขึ้น 16.24% จากไตรมาสแรก และเพิ่มขึ้น 123.02% จากกำไรสุทธิ 42.74 ล้านบาท ขณะที่ 6 เดือนมีกำไรสุทธิ 177.05 ล้านบาท หรือ 0.15 บาทเพิ่มขึ้น 95.72% จากงวดเดียวกันของปีก่อน 
บล.ธนชาต ระบุว่า STEC อาจจะเป็นบริษัทเดียวในกลุ่มรับเหมาก่อสร้างที่จะมีกำไรสุทธิในไตรมาส 2 และกำไรสุทธิในปีนี้
นอกจากนี้ STEC ที่มีสายสัมพันธ์ที่แนบแน่นกับรัฐบาลก็น่าจะได้รับผลดีจากการขาดดุลงบประมาณปี 2554 จำนวน 4.2 แสนล้านบาทเพื่อกระตุ้นเศรษฐกิจ